Il-pandemija tal-Covid-19 tista' tintemm sa sentejn oħra – il-Kap tal-WHO
Il-Kap tal-Għaqda Dinjija tas-Saħħa, WHO qal li jittama li l-pandemija tal-coronavirus tintemm sa inqas minn sentejn oħra. Huwa u jitkellem f'Ġinevra, Tedros Adhanom Ghebreyesus qal li d-dinja kienet damet sentejn biex sabet tarf tal-influwenza Spanjola tal-1918. Il-pandemija tal-influwenza Spanjola kienet qatlet minn tal-anqas 50 miljun persuna. Il-coronavirus s'issa qatel 800,000 persuna u nfetta kważi 23 miljun ruħ. Il-Kap tal-WHO qal li l-avvanzi fit-teknoloġija jistgħu jippermettu lid-dinja sabiex twaqqaf il-virus tal-Covid-19 f'inqas żmien filwaqt li saħaq fuq l-importanza tal-għaqda nazzjonali u solidarjetà globali. Mistoqsi dwar l-allegazzjonijiet ta' korruzzjoni fir-rigward ta' ilbies protettiv waqt il-pandemija fl-Afrika t'Isfel u f'pajjiżi oħra, huwa wieġeb li dan huwa kriminali u li kull forma ta' korruzzjoni hija inaċċettabbli. Żied li l-korruzzjoni fl-ilbies protettiv għalih huwa qtil għaliex jekk il-ħaddiema tas-saħħa jaħdmu mingħajr ilbies protettiv id-dinja tkun qed tpoġġi ħajjithom kif ukoll ħajjet in-nies li qed jikkuraw f'riskju.